PERSENTE SONDER KRISMIS (UIT SIELSTORIES) - Swellengram
Ek het opgestaan en begin terugloop op my spore, diep in my kop se kas in. Oral langs die pad die persente loop haal. Die persente wat uit die Lewenslesse gekom het. Dis 'n berg persente. Ek sit hulle nou en deurkyk – wil storie oor hulle wanneer ek hulle oopgemaak het.
Met dié, kom daar 'n Siel aangehuppel in die paadjie.
"Dag!" skree hy, "wat vang jy aan?"
"Dag, huppelSiel! Ek vang nie aan nie, ek maak my persente oop," antwoord ek.
"Verjaar jy?" vra die Siel.
"Nee," seg ekke, "dis nie verjaardagpersente nie; dis Lewens-persente."
"Waar kry jy dit?" vra die Siel, "ek wil ook hê!"
"Ai," seg ek vir die Siel, "jy pla my bietjie, maar kom sit. Dis 'n lang storie en hy klink so:
"Die Lewe leer mens mos heeltyd. Daar is áltyd 'n ding aan die gang. Soos nou met jou nuuskierigheid. Al voel ek jy pla my bietjie, weet ek dis deel van my pad en jy bring mos 'n persent met jou lastigheid saam."
"Nee," seg die Siel, "leë hande het ek mee aangehuppel gekom."
"Dis wat jý dink," seg ek, "jy bring 'n persent en ek gee een terug."
"Ek weet nie wat jy sê nie?" seg die Siel.
Ai, dink ek in my kop, daar is die eerste present. Ek moet leer om só te praat dat die mense my beter kan verstaan.
"Skies!" seg ek, "kom ek verduidelik beter. Ons is almal 'teachers', maar ons moet altyd studente bly – beter nog, ons moet meer fokus op student-wees as om vir ander hulle lesse te wil leer.
"Ek haat skool!" seg die lastige Siel tussenin.
Ek ignoreer hom en storie verder. "Jy weet mos? 'n slimSiel het gesȇ: "I teach what I learn, until I have learned what I teach!
"Verstaan jy? Dis soos om in 'n spieël te kyk, daai ding wat jy heeltyd vir jou medemens wil leer, is eintlik maar wat jy sélf aan die leer is. En as jy dié les verstaan, dan het jy die persent gekry…
"Maar kom ek wys jou. Sien jy hierdie boks? Ek het hom uit my kop se kas loop grou. Dis nou nie 'n mooie boks nie; hy's flenters en vuil en hier en daar ook nie so welriekend nie. Dis daai ding wat oor my pad gekom het en op my hart geval het, wat my só afgeknou het dat ek gedog het ek gaan nie weer regop kom nie.
"Sien jy die vlekke? Dis my trane wat hom so gevlek het. Daai gat aan die eenkant: dis toe ek baie kwaad was; ek het hom een allamagtige skop gegee. Hy's oud, horingoud, want ek sleep hom al jare saam. Dis hoekom hy so flenters is. Elke nou en dan haal ek hom uit, grawe hom uit my kop se onthou-kas en dan huil ek weer bo-op die boks. Ek kyk hom deur en is van voor af kwaad en hartseer. Maar ek willie so voel nie; dis hoekom ek besluit het om my kop se onthou-kas uit te pak en skoon te maak.
"Die bokse is sommer net 'n spul gemors wat my nie blymaak nie. Nou het ek besluit ek moet die boks nie weer terugpak in my kop se onthou-kas nie; my kop is stampvol en dit maak my so moeg om die spul heeltyd rond te pak. Dis toe dat ek besluit het om die ou flenterboks 'n slag oop te maak en te kyk wat is binne-in. En dan wil ek hom uitsit op die ashoop. Ek kyk en kyk en wat kry ek binne-in? Toegedraai in sneespapier, lê die persent wat ek al die jare nie gekry het nie. Dis 'n lieflike pienk kristal. Dis 'n Vergewe-kristal. Is hy nie mooi nie?
"Nou verstaan ek uiteindelik: mens moet die persent binne-in die pynboks kry, soek tot jy hom het. Want elke boksding wat gebeur, het 'n persent in – jy kan net die boks rondra, heen en weer pak en swaardra aan hom. Jy kan ook huil bo-oor hom en wroeg en agteruit-skel oor wat gebeur het, of oopmaak en die persent raakvat. Dis jou eie keuse.
"Party kere het ek gedink die peslike Siel wat die boks op my hart laat val het, moet allerlei aardighede oorkom, dan sal ek beter voel, maar dan het my Gewete my oor die vingers gepiets.
"Die boks maak dat ek nie kan blyvoel nie, want ek dra te swaar. Die beter besluit was om die boks oop te maak en die persent uit te kry. Dankie te sê vir die Siel wat die boks aangebring het, al het dit amper my hart te pletter geval. Want as hy nie vir my daai pletterboks gebring het nie, het ek nooit my Vergewe-persent gekry nie. Verstaan jy nou beter?"
"Ja," sê die huppelSiel, "ek gaan nou huis toe om my eie persente te loop soek. Ek het 'n skuur vol bokse in my kop se kas. Dankie vir jou storie, jy't vir my 'n persent gegee…"
"Dis reg!" seg ekke.
Ek wuif hom 'n groet, terwyl ek die mooie pienk kristal om my nek hang.
Dis soos 'n oorwinningsmedalje!
Previous Post Government Gazette December 15th
Next Post The 'Hackers' Club
December 18, 2020 at 11:30 am Log in to Reply
How very gifted and blessed you are to be able to capture the human spirit with so much soul…. sielStories is a must read after this "persente sonder Krismis"….where can one buy/order your book for the rest of the story-gold?